El cicle de música valenciana Sonora arribarà al Casal Jove dissabte que ve amb concerts de ritmes urbans i rap
16 de desembre 2019

 Sonora, el cicle de música valenciana organitzat per l'Institut Valencià de Cultura (IVC), arriba a Sagunt dissabte que ve, 21 de desembre, a les 20 hores. En esta ocasió, el públic podrà gaudir d'una nit dedicada als ritmes urbans i al rap amb les actuacions de Frida, Prozak Soup i JazzWoman al Casal Jove del Port de Sagunt. La iniciativa compta amb la col·laboració del departament de Joventut de l'Ajuntament de Sagunt.

  

Nascuda a València en 2013, Frida va començar la seua trajectòria com una formació clàssica de hip hop. Després d'editar dos maquetes, Free Rap (2013) i Neologismes (2014), a l'estiu del 2016 va presentar el videoclip de la cançó La recepta, un projecte transformat amb les incorporacions de guitarra, baix, bateria i teclats, incorporant nous ritmes com el reggae, el soul o el funk. Va ser, junt al seu grup, guanyadora del certamen Sona la Dipu 2017 i al gener de l'any següent van publicar el seu debut, Gigantes, que va rebre el premi al millor disc de fusió en els I Premis Carles Santos de la Música Valenciana. L'actuació de Frida al Casal Jove tancarà la seua gira.

  

D'altra banda, Prozak Soup és una formació de la Safor que combina l'electrònica amb instruments convencionals per a oferir una proposta contundent i trencadora dins del panorama musical valencià. La seua mescla estilística i les seues lletres agredolces s'han plasmat en quatre discos: Imbécil, Bang!, Very Empastre i el recent Blablabla. Al llarg de la seua trajectòria han actuat en esdeveniments com el Festivern, Feslloch, Gazpatxo Rock, Festardor, ViñaRock i Shikillo. El seu tema El empastre de siempre va ser nominat com a millor vídeo musical en els I Premis Carles Santos de la Música Valenciana.

  

Finalment, JazzWoman és una rapera de València formada com a saxofonista en el conservatori i en les xarangues. Així i tot, va trobar en el hip hop el seu camí per a lluitar contra les injustícies i el masclisme. És membre del col·lectiu Periferia Norte, amb el qual va gravar els vídeos de les seues primeres creacions. Posteriorment, al maig del 2018, va veure la llum el seu primer disc Bagheera, on va introduir gèneres com el trap, el reggaeton i ritmes tropicals i que ha presentat en més de cinquanta actuacions.

  

Quant al cicle de música Sonora és una iniciativa de l’IVC l'objectiu del qual és crear una plataforma estable i regular on els intèrprets valencians puguen mostrar els seus treballs en sales públiques i privades. D'esta manera, grups i solistes tenen la possibilitat d'actuar en diferents punts del territori més enllà de la temporada estival.

  

Els concerts van començar el passat 10 de maig a Vilafranca amb Els Jóvens, guardonats pel millor disc, grup revelació i millor cançó en els I Premis Carles Santos de la Música Valenciana. Localitats com Gandia, Altea, Castelló i l’Alcúdia han acollit ja els directes de diversos grups que formen part d'este cicle, i ara és el torn de Sagunt.

  

![](/media/33odbccd/62c_sonora_individuals_portdesagunt.jpg)  

​

*   [](http://www.facebook.com/sharer.php?u=https://aytosagunto.es/va/actualitat/el-cicle-de-musica-valenciana-sonora-arribara-al-casal-jove-dissabte-que-ve-amb-concerts-de-ritmes-urbans-i-rap/ "Facebook")
*   [](http://twitter.com/share?url=https://aytosagunto.es/va/actualitat/el-cicle-de-musica-valenciana-sonora-arribara-al-casal-jove-dissabte-que-ve-amb-concerts-de-ritmes-urbans-i-rap/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-cicle-de-musica-valenciana-sonora-arribara-al-casal-jove-dissabte-que-ve-amb-concerts-de-ritmes-urbans-i-rap/ "Linked In")
*   [](mailto:?body=https://aytosagunto.es/va/actualitat/el-cicle-de-musica-valenciana-sonora-arribara-al-casal-jove-dissabte-que-ve-amb-concerts-de-ritmes-urbans-i-rap/)